Llíria obri al trànsit el nou accés al carrer Pla de l’Arc
17 de març de 2021

Segons ha anunciat el regidor de Mobilitat Sostenible de l'Ajuntament de Llíria, Paco García, “des d'esta setmana ja es pot entrar al carrer Pla de l’Arc des del nou accés creat en la rotonda de l’Ull del Vent, que ha estat tancada durant quasi 20 anys i l'absència dels quals ha generat molts problemes a totes les persones usuàries que tractaven d'accedir al nucli urbà de la localitat a través d'esta via”.

Esta actuació, que ha suposat una inversió de 48.000 euros, oferirà una millora substancial per al trànsit. Este doble viari d'accés podrà ser utilitzat tant per aquells que es dirigeixen a la zona centre de la localitat a través del Pla de l’Arc, com pels que es dirigeixen a la zona oest del municipi pel carrer de Censals.

El principal objectiu d'esta remodelació era eliminar una de les entrades a Llíria més tortuoses, que obligava a accedir a la zona administrativa i esportiva del Pla de l’Arc a través d'un estret carrer situat al costat de l'estació de servei de la zona.

Segons explica l'edil de Mobilitat Sostenible, “ja s'han finalitzat tots els treballs de condicionament i senyalització”. “La recuperació d'este doble accés compleix amb una de les grans reivindicacions del veïnat i, al mateix temps, certifica el compromís polític adoptat pel ple municipal”, ha assenyalat el regidor.

García ha explicat, a més, que des de Mobilitat Sostenible “s'està treballant en noves actuacions i projectes que contribuïsquen a millorar la seguretat viària i l'accessibilitat del trànsit en alguns barris de la ciutat, així com la millora de l'aparcament públic i la dotació de nous carrils bici urbans que entrellacen els ja existents”.